New CEO for GIB - Gamtoos Irrigation Board
Rienette says she is ready to take on the responsibility of office. "The GIB is responsible for getting the water for the farmers from the Kougadam to the Loeriedam and for spending the farmers' money wisely. Our team has daily meetings on all the operational matters of the scheme and we strive towards the same goal," she says.
Rienette Colesky, die vrou wat nou die leisels by Pierre Joubert oorvat as die Hoof Uitvoerende Beampte van die Gamtoos Besproeiingsraad, het in dieselfde maand wat sy die nuwe amp beklee, ook haar Meestersgraad in Arbeidsreg ontvang.
Die bekwame ma van twee tienerseuns, is nou aan stuur van die maatskappy wat verantwoordelik is vir die bestuur van die besproeiingskema asook talle Werk vir Water-projekte in die provinsie.
As voormalige finansiële- en hulpbronbestuurder by die raad, ken sy elke aspek van die bedryf. "Mnr. Joubert het my oor die jare by al die vergaderings betrek en ek was al oral op die skema," sê sy.
Sy is mal oor 'n uitdaging en finansiële bestuur is haar kos. "Ek moet intellektueel gestimuleer word. Gee vir my 'n ingewikkelde probleem of komplekse konfliksituasie soos 'n staking, dan is ek in my element."
Colesky is oorspronklik van Ugie en het gematrikuleer aan Hoërskool Hangklip in Queenstown. Daarna het sy 'n BCom-graad in Bedryfs en Industriële Sielkunde studeer, en ook haar honeursgraad gekombineer met finansiële bestuur aan die destydse Universiteit van Port Elizabeth behaal.
Tydens drie jaar indiensopleiding by FNB in Port Elizabeth, het sy ook 'n kredietdiploma deur Damelin verwerf. In 1997 is sy getroud met sitrusboer, Marthinus, en werk toe vir drie jaar in die FNB-kantoor op Patensie. "Ek het dit baie geniet en het so baie geleer van die boerderygemeenskap," sê sy.
Net na die geboorte van haar eersteling in 2001 het Pierre Joubert haar gevra om by die Werk vir Water administrasiekantoor te begin werk. Van daardie tyd af het Rienette iets van als gedoen en was betrokke by elke afdeling in die raad. En vir die afgelope 16 jaar was sy die Finansiële- en Menslike Hulpbronbestuurder.
Sy sê die GBR se werksfunksie het deur die jare baie verbreed. "Die Werk vir Water begroting het van R8 miljoen per jaar tot R106 miljoen in 2016 gegroei. Op die oomblik hanteer ons 44 projekte in die Oos-Kaap, van Kokstad tot Tsitsikamma, en ons gee tot 4 000 mense werk.
"Mnr. Joubert het my deur die jare ook blootgestel aan die operasionele vergaderings oor strukture, maar 'n ingenieur, Jacques van der Merwe, is onlangs aangestel om die siviele kant te bestuur," sê sy.
Rienette sê sy is reg vir die groot verantwoordelikheid wat haar nuwe amp inhou. "Die GBR is verantwoordelik om die water vir die boere van die Kougadam tot by die Loeriedam te kry en boere se geld reg te bestee. Ons span praat elke dag oor wat aangaan op die sisteem en ons het almal dieselfde doel," sê sy.
Oor die man agter haar, sê sy Marthinus is baie ondersteunend. "Hy is 'n baie gelowige man. Hy laat my toe om my grense te verskuif."
"As 'n geleentheid op jou pad kom, moet jy dit gebruik," is haar leuse wat sy ook vir haar twee seuns, Pieter (gr.12) en Braam (gr.9), altwee leerders aan Hoërskool Nico Malan op Humansdorp, leer.
Rienette glo dat die sukses van haar aan die stuur bepaal word uit die bydrae van elke personeellid van die Besproeiingsraad. "Een persoon weet verseker nie alles nie, maar saam kan 'n dinamiese span berge versit." En sy weet sy werk met 'n goeie, gemotiveerde span.